**národná rada slovenskej republiky**

IX. volebné obdobie

Číslo: KNR-OKV- 4148/2024

**757a**

**Informácia**

**Osobitného kontrolného výboru Národnej rady SR na kontrolu činnosti Slovenskej informačnej služby o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k zneužívaniu Slovenskej informačnej služby na politické účely (tlač 757)**

Osobitný kontrolný výbor Národnej rady SR na kontrolu činnosti Slovenskej informačnej služby podáva Národnej rade Slovenskej republiky informáciu gestorského výboru o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k zneužívaniu Slovenskej informačnej služby na politické účely(tlač 757).

Podpredseda Národnej rady Slovenskej republiky svojím rozhodnutím č. 787 z 10. marca 2025 pridelil predmetný návrh na prerokovanie Osobitnému kontrolnému výboru Národnej rady SR na kontrolu činnosti Slovenskej informačnej služby s tým, že ako gestorský výbor podá v stanovenej lehote Národnej rade Slovenskej republiky informáciu o prerokovaní predmetného materiálu vo výbore a návrh na uznesenie Národnej rady Slovenskej republiky.

Gestorský výbor o návrhu uznesenia Národnej rady SR dňa 2. apríla 2025 na svojej 16. schôdzi rokoval, avšak neprijal platné uznesenie, nakoľko návrh uznesenia nezískal súhlas nadpolovičnej väčšiny členov a členiek výboru v zmysle § 52 ods. 4 rokovacieho poriadku Národnej rady SR.

Prílohou tejto informácie je i návrh na uznesenie Národnej rady Slovenskej republiky.

Peter Šuca v. r.

podpredseda Osobitného kontrolného výboru NR SR na kontrolu činnosti Slovenskej informačnej služby

PRÍLOHA

N Á R O D N Á R A D A  S L O V E N S K E J R E P U B L I K Y

IX. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ....... 2025

**k zneužívaniu Slovenskej informačnej služby na politické účely**

**Národná rada Slovenskej republiky:**

**A) odsudzuje,**

- snahu o kriminalizáciu a zastrašovanie opozície zo dňa 21. januára 2025. Členovia vlády Slovenskej republiky a ich spolupracovníci zneužili postavenie centrálnej spravodajskej služby na dosahovanie vlastných politických cieľov v snahe prekryť zlyhania premiéra Slovenskej republiky a členov vlády Slovenskej republiky, ktoré mali odznieť na mimoriadnej schôdzi Národnej rady Slovenskej republiky zvolanej za účelom vyslovenia nedôvery vláde Slovenskej republiky;

- zneužívanie Slovenskej informačnej služby na politický zápas. Riaditeľ Slovenskej informačnej služby v spolupráci s predsedom vlády Slovenskej republiky a v spolupráci s ministrom vnútra Slovenskej republiky predložili plénu Národnej rady Slovenskej republiky vykonštruovaný materiál s účelom odvrátiť pozornosť od vlastného odvolávania na schôdzi Národnej rady Slovenskej republiky;

- zneužívanie poradného orgánu vlády, Bezpečnostnej rady Slovenskej republiky, na dosahovanie politických cieľov so snahou dezinformovať a zastrašovať širokú verejnosť;

**B) pripomína,**

že súdržnosť spoločnosti, ktorá je súčasťou a predpokladom vnútornej bezpečnosti štátu, sa posilňuje systematickým úsilím o zvyšovanie kredibility štátnych inštitúcií a ústavného zriadenia;

**C) vyzýva,**

- vládu Slovenskej republiky, aby podala prezidentovi SR návrh na odvolanie riaditeľa Slovenskej informačnej služby Pavla Gašpara, a

- členov vlády Slovenskej republiky, aby zastavili všetky aktivity a komunikáciu, ktoré smerujú ku kriminalizácii a zastrašovaniu opozície.